Кожная гара мае свой паўднёвы адхон. Меўся ён і ў вяршыні, адзначанай на мапе адзнакай 2 340 метраў. Адносна мала. Яна не была самай высокай у хрыбце Сефід-Кух, што ўзнімаўся на мяжы Афганістана і Пакістана. Як для аматараў горных паходаў, дык месца малацікавае. Але ў вачах людзей вайсковых яна мела адну, бадай, найважнейшую перавагу над астатнімі вяршынямі: з паўднёвага схілу добра праглядалася тая частка даліны, дзе на беразе вузенькай рачулкі месціўся кішлак Мурагаб.Макет мясцовасці ляжаў побач са штабным модулем, пад навесам у вялікай драўлянай скрыні. Яго выляпіў з гліны і пафарбаваў нізенькі, заўсёды нечым незадаволены прапаршчык Цярэнц’еў.